LES JORNADES SOCIOAMBIENTALS VAN COMPLIR 15 ANYS
07 de maig de 2015

Diumenge passat, 3 de maig, els veïns i les veïnes de l’Eliana van tindre ocasió de participar a les XV Jornades Socioambientals organitzades per l’Ajuntament i el Fòrum Agenda 21.

Com cada any, al llarg del matí i en el parc de la Pinada, grans i xicotets tingueren a l’abast diferents eines de divulgació ambiental amb què aprendre la importància de cuidar l’entorn. Enguany, junt a les temàtiques generals que es treballen a cada edició -mobilitat sostenible, estalvi d’aigua…- es va fer especial atenció a la petjada de carboni i a la seua relació amb el canvi climàtic, dintre el marc d’actuacions relacionades amb l’adhesió de l’Eliana al Pacte d’Alcaldes per una energia local sostenible..

Acompanyats de música, teatre de carrer i fins i tot de Ràdio Túria, el passeig Secondo Baldin va acollir tallers, contacontes, jocs, exposicions i minicursets, com per exemple el que es va realitzar sobre mobilitat segura en bici i en el qual també va col·laborar, junt a altres educadors, la Policia Local.

Moltes han sigut les entitats col·laboradores i participants: el Foro Ciutadà de l’Agenda 21, Hidraqua, Grup de Voluntariat Ambiental del Túria, CERAI (Centro de Estudios Rurales y de Agricultura Internacional), Col·lectiu Ando Cultivando, SETEM, Calderona Viva, Samarucs, Ameba -animació teatralitzada-, Associació Llavors d’Ací, Fundació Limne, Consorcio Valencia Interior, Direcció General de Trànsit, Ginkgo Educació-Jardí Botànic de València i Aula de la Bici.

La celebració de les XV Jornades Socioambientals forma part de les activitats previstes al Pla d’Acció Socioambiental (PASA) de l’Agenda 21 de l’Eliana, el qual en la seua Línia Estratègica 8 estableix el compromís de “promoure la cohesió social, l’educació socioambiental i els models de vida saludable”.

v